
	1. Ընդհանուր առմամբ Գործատուների միությունը կողմ է հեղինակային իրավունքի պաշտպանվածության բարեփոխումների և հեղինակային իրավունքի պաշտպանության ոլորտի օրենսդրության լավարկման գաղափարին : Սակայն ներկայացված տեսքով նախագիծը պարունակում է բազմաթիվ խնդրահարույց կողմեր:
Նախ, նախագծի կարգավորման շրջանակներն ընդգրկում են բազմաթիվ ոլորտներ և դրա ընդունումը, մեր կարծիքով ,  նշանակալի ազդեցություններ է ունենալու նաև գործարար միջավայրի կամ իրավատերերի գործունեության պայմանների վրա, մինչդեռ նախագծի առնչությամբ ՀՀ կառավարության 17 դեկտեմբերի 2020 թվականի N 2075 -Ն որոշմամբ սահմանված կարգով կարգավորման ազդեցության գնահատում չի իրականացվել : 
Բացի այդ՝ նախագիծը պարունակում է նաև բիզնեսի համար հավելյալ բեռ սահմանող պահանջներ, որի առնչությամբ Գործատուների միությունն արդեն իսկ ստացել է մի շարք մտահոգություններ: Մասնավորապես ՝ նախագծով նախատեսվում է. 
· Հայաստանի Հանրապետության կառավարությունը սահմանում է վարձատրության նվազագույն դրույքաչափեր , 
· վարձատրության հաշվարկման մեթոդի համար կիրառվում են տոկոս հասույթից, տոկոս ռեպերտուարի օգտագործման համար համախառն ծախսերից և այլն, սակայն նախագծում բացակայում է տարբերակված մոտեցումը Երևանի, մարզային և սահմանամերձ բնակավայրերի տնտեսվարողների համար, 
· կոլեկտիվ կառավարման կազմակերպությունների միջնորդավճարների անհամաչափություն: 
Գործատուների միության ներկայացուցիչների հետ միայն մեկ անգամ է կազմակերպվել նախագծի շուրջ քննարկում, այն է՝ փետրվարի 26-ին ՎԶԵԲ Հայաստանի ներդրումային խորհրդի և ՀՀ էկոնոմիկայի նախարարության Մտավոր սեփականության գրասենյակի կողմից համատեղ կազմակերպված աշխատանքային քննարկումը, որտեղ բարձրաձայնվել են բազմաթիվ հարցեր: 
Հաշվի առնելով նախագծի վերաբերյալ ծագած լուրջ մտահոգությունները, դրա ոլորտային ազդեցության գնահատման և խնդրահարույց հարցերի մասով լուծումների տրման անհրաժեշտությունը՝ առաջարկում ենք նախագծի առնչությամբ դրա պոտենցիալ շահառուների մասնակցությամբ կազմակերպել հանրային քննարկումներ, այդ թվում՝ ՀՀ Ազգային ժողովում հանրային լսումներ: 
	Ընդունվել է մասամբ:
Հայաստանի Հանրապետության կառավարության կոմից վարձատրության նվազագույն դրույքաչափեր սահմանելու վերաբերյալ.
հեղինակային վարձատրության նվազագույն դրույքաչափերի սահմանումը Հայաստանի Հանրապետության կառավարության կողմից կարևոր նշանակություն ունի հեղինակի գույքային իրավունքների պաշտպանության հարցում։ Այդ կարգավորումը հատկապես կարևոր է հեղինակային իրավունքի արդյունավետ պահպանության ապահովման տեսանկյունից, քանի որ այն նպաստում է իրավական որոշակիության և կանխատեսելիության ապահովմանը, բարձրացնում է հեղինակների սոցիալ-տնտեսական պաշտպանվածությունը և խթանում ստեղծագործական գործունեությունը։ Միաժամանակ, նվազագույն դրույքաչափերը կարևոր նշանակություն ունեն հեղինակային իրավունքի վարձատրության կարգավորման հարցում հատկապես այն դեպքերում, երբ կողմերի միջև պայմանագիր բացակայում է։ Նման իրավիճակներում վճարման պարտականությունը ծագում է ոչ թե պայմանագրային հիմքով, այլ հեղինակային իրավունքի առկայության և գույքային իրավունքների փաստացի օգտագործման հանգամանքով, իսկ նվազագույն դրույքաչափերը հանդես են գալիս որպես այդ վարձատրության հաշվարկման հստակ չափանիշ։
Վարձատրության հաշվարկման մեթոդի համար տարբերակված մոտեցման կիրառման վերաբերյալ.
Հեղինակային վարձատրության հաշվարկման մեթոդները սահմանվելու են Հայաստանի Հանրապետության կառավարության համապատասխան որոշմամբ, որի շրջանակներում կսահմանվեն նաև տարբերակված մոտեցումներ՝ կախված մի շարք գործոններից, այդ թվում՝ տնտեսվարողի գտնվելու վայրից (Երևան, մարզային և սահմանամերձ բնակավայրեր):
Կոլեկտիվ կառավարման կազմակերպությունների միջնորդավճարների անհամաչափության վերաբերյալ.
««Հեղինակային իրավունքի և հարակից իրավունքների մասին» Հայաստանի Հանրապետության օրենքում փոփոխություն կատարելու մասին» օրենքի նախագծի (այսուհետ՝ Նախագիծ) 137-րդ հոդվածի 1-ին մասով հստակ սահմանվում է, որ կառավարման վճարը  - նախապես համաձայնեցվում է յուրաքանչյուր իրավատիրոջ հետ, 
- ամրագրվում է պայմանագրով, 
- և չի կարող գերազանցել տվյալ իրավատիրոջ հասանելիք գումարի 30 տոկոսը։   
Այսպիսով նշված կարգավորմամբ ապահովվում է ոչ միայն առավելագույն շեմ, այլև պայմանագրային ազատության և իրավատիրոջ կամարտահայտության տարր։ 
Միաժամանակ, Նախագծի 136-րդ հոդվածի 4-րդ մասը խմբագրվել է՝ «Կազմակերպությունն իրավունք չունի կազմակերպության կառավարման վճարների, ծախսերի և ֆինանսական օժանդակությունների համար պահելու հավաքագրված վարձատրության գումարի 50 տոկոսից ավելին:» նախադասությունը հանվել է:


	 «ՌԵՍՏՈՐԱՆԱՏԵՐԵՐԻ ՇԱՀԵՐԻ ԵՎ ԻՐԱՎՈՒՆՔՆԵՐԻ ՊԱՇՏՊԱՆՈՒԹՅԱՆ ՄԻՈՒԹՅՈՒՆ» ՀԱՍԱՐԱԿԱԿԱՆ ԿԱԶՄԱԿԵՐՊՈՒԹՅՈՒՆ

	09.03.2026թ.



	2. Պաշտոնական թվային հարթակներից (Spotify, iTunes, Apple Music) գնված     երաժշտության տնօրինումը։
• Խնդիրը. Նախագիծը հաշվի չի առնում թվային դարաշրջանում բովանդակության օրինական ձեռքբերման նոր մոդելները և պահանջում է կրկնակի վճարումներ:
• Առաջարկ. Օրենքում ավելացնել հստակ դրույթ այն մասին, որ եթե տնտեսվարողը (ռեստորանը, որպես իրավաբանական անձ) վճարովի հիմունքներով ձեռք է բերել երաժշտական ալբոմներ կամ ստեղծագործություններ պաշտոնական հարթակներից (օրինակ՝ Spotify, iTunes, Apple Music), ապա դրանք պետք է համարվեն տվյալ իրավաբանական անձի սեփականությունը: Տնտեսվարողը պետք է իրավունք ունենա իր օրինական գնած երաժշտությունն իր տարածքում օգտագործել որքան կցանկանա՝ առանց հավելյալ (կրկնակի) լիցենզավորման և կոլեկտիվ կառավարման կազմակերպություններին վճարումներ կատարելու պարտավորության:
	 
	Չի ընդունվել:
Նախ՝ հեղինակային իրավունքի և հարակից իրավունքների ոլորտում միջազգային և ազգային իրավակարգավորումները հստակ տարբերակում են ստեղծագործության օրինակների ձեռքբերման (կամ թվային հասանելիության) և դրա հրապարակային կատարման (հանրությանը հաղորդման) իրավունքները։ Վերջինս հանդիսանում է ինքնուրույն գույքային իրավունք, որի իրականացումը պահանջում է իրավատիրոջ թույլտվություն՝ անկախ ստեղծագործության օրինական ձեռքբերման հանգամանքից: Այս համատեքստում պաշտոնական թվային հարթակներից (օրինակ՝ Spotify, Apple Music, iTunes) երաժշտական բովանդակության ձեռքբերումը տնտեսվարողին տրամադրում է բացառապես անձնական (ոչ կոմերցիոն) օգտագործման սահմանափակ իրավունք և չի ներառում հանրային կատարման իրավունքը։ Ավելին, նշված հարթակների օգտագործման պայմանները ուղղակիորեն սահմանում են դրանց կիրառման ոչ կոմերցիոն բնույթը։ 
Երկրորդ՝ առաջարկվող մոտեցումը հակասում է հեղինակային իրավունքի հիմնարար սկզբունքներից մեկին, ըստ որի՝ ստեղծագործության նկատմամբ տարբեր գույքային իրավունքները (վերարտադրում, տարածում, հանրային կատարում և այլն) ինքնուրույն են և ենթակա են առանձին իրավական կարգավորման։ Հետևաբար, ստեղծագործության օրինական ձեռքբերումը չի հանգեցնում հանրային կատարման իրավունքի «սպառման»։ 
Երրորդ՝ առաջարկի ընդունումը կհանգեցնի հեղինակների և այլ իրավատերերի օրինական շահերի խախտման, քանի որ կվերացնի նրանց կողմից իրենց ստեղծագործությունների հանրային օգտագործման դիմաց արդար վարձատրություն ստանալու հնարավորությունը։ Այդպիսի մոտեցումը չի համապատասխանում նաև միջազգային պարտավորություններին։ 
Չորրորդ՝ ներկայացված առաջարկում նշված «կրկնակի վճարման» պնդումը իրավական առումով հիմնավորված չէ, քանի որ խոսքը վերաբերում է տարբեր իրավական հիմքեր ունեցող վճարումների՝
   - թվային հարթակին վճարումը՝ անձնական օգտագործման իրավունքի համար, 
-  կոլեկտիվ կառավարման կազմակերպությանը վճարումը՝ հանրային կատարման իրավունքի համար։

	3. Արհեստական բանականության (AI music) կարգավորումների իսպառ բացակայությունը:
• Խնդիրը. Թեև նախագիծը հավակնում է լինել ժամանակակից, սակայն AI (արհեստական բանականության) միջոցով ստեղծված երաժշտության հաշվով ընդհանրապես չի նախատեսվում ոչ մի կարգավորում: Սա ստեղծում է իրավական վակուում, որի պայմաններում կառույցները կարող են անհիմն գումար պահանջել նույնիսկ այն ֆոնային երաժշտության համար, որը գեներացվել է նեյրոցանցերի կողմից և չունի ֆիզիկական հեղինակ:
• Առաջարկ. Նախագծում հստակեցնել Արհեստական բանականության ստեղծած արդյունքի կարգավիճակը՝ օրենքով ազատելով տնտեսվարողներին նման բովանդակության հանրային հնչեցման համար որևէ վճարումից:
	 
	Չի ընդունվել:
Ներկայումս արհեստական բանականության միջոցով ստեղծված արդյունքների իրավական կարգավիճակը միջազգային և ազգային մակարդակներում միանշանակ և ամբողջական կերպով կարգավորված չէ։ Այդուհանդերձ, նման բովանդակության նկատմամբ իրավական ռեժիմի բացակայությունը չի կարող մեկնաբանվել որպես այդպիսի արդյունքների ազատ օգտագործման հիմք, առավել ևս՝ առանց հնարավոր իրավատերերի շահերի հաշվառման։  Գործնականում արհեստական բանականության միջոցով գեներացված երաժշտությունը, որպես կանոն, ստեղծվում է նախապես գոյություն ունեցող, հեղինակային իրավունքով պահպանվող ստեղծագործությունների հիման վրա, ինչը ենթադրում է, որ նման արդյունքները կարող են պարունակել կամ արտացոլել այլ հեղինակների ստեղծագործությունների էական տարրեր։ Հետևաբար, նման բովանդակության լիարժեք ազատ օգտագործման նախատեսումը կարող է հանգեցնել հեղինակային և հարակից իրավունքների խախտման ռիսկերի։ Միաժամանակ, առաջարկվող մոտեցումը կարող է ստեղծել իրավական չարաշահման հնարավորություններ, երբ որպես «արհեստական բանականությամբ ստեղծված» ներկայացված բովանդակության ներքո փաստացի օգտագործվեն հեղինակային իրավունքով պահպանվող ստեղծագործություններ՝ շրջանցելով համապատասխան լիցենզավորման և վարձատրության մեխանիզմները։ Այսպիսով, առաջարկը չի համապատասխանում հեղինակային իրավունքի հիմնարար սկզբունքներին, այդ թվում՝ ստեղծագործության օգտագործման դիմաց արդար վարձատրության ապահովման սկզբունքին, ինչպես նաև միջազգային մոտեցումներին։ Միաժամանակ նշում ենք, որ արհեստական բանականության կողմից ստեղծվող բովանդակության իրավական կարգավորման հարցը արդիական է և պահանջում է համալիր մոտեցում՝ ուղղված իրավական անորոշությունների նվազեցմանը, սակայն նման կարգավորումները պետք է մշակվեն փուլային և հավասարակշռված կերպով՝ ապահովելով ինչպես նորարարության խթանումը, այնպես էլ հեղինակների և իրավատերերի շահերի պատշաճ պահպանությունը։ 
 

	4. Պետական հովանավորչության և մենաշնորհի բացառումը՝ մրցութային ընթացակարգի ներդրմամբ։
• Խնդիրը. Ըստ նախագծի՝ կոլեկտիվ կառավարման կազմակերպությունների (օրինակ՝ «Հայհեղինակ» ՀԿ) հավատարմագրումն իրականացվում է պետական լիազոր մարմնի կողմից՝ պարզ դիմումի հիման վրա: Ըստ որում՝ պետական լիազոր ներկայացուցչի պարտադիր ներկայության պարագայում։ Այս ընթացակարգը չի ապահովում մրցակցություն։ Որևէ ՀԿ իրավունք չունի ունենալու պետական մենաշնորհ և առանց այլընտրանքի հանդես գալու որպես շուկայի միակ թելադրող:
• Առաջարկ. Օրենքում ներդնել կազմակերպությունների ընտրության բաց գնումների (մրցութային) ընթացակարգ։ Պետությունը պետք է ընտրի այն ընկերություններին, որոնք կառաջարկեն հեղինակների հետ աշխատելու առավել բարենպաստ պայմաններ (ոչ 50%/50 %) և առավել հագեցած տեխնիկական ու տեխնոլոգիական լուծումներ, այնպիսին ինչպիսին կան միջազգային շուկաներում։ Շահերի բախումը բացառելու նպատակով՝ մրցույթի հայտերի բացմանն ու քննարկմանը որպես հանձնաժողովի լիիրավ անդամներ պետք է պարտադիր մասնակցեն նաև վճարող կողմի՝ HoReCa ոլորտի, առևտրի, գրասենյակային և ծառայություններ մատուցող այլ հիմնարկների ներկայացուցիչները։
	 
	Չի ընդունվել:
Կոլեկտիվ կառավարման կազմակերպությունների հավատարմագրումը հանդիսանում է վարչաիրավական ընթացակարգ, որի նպատակն է գնահատել կազմակերպության համապատասխանությունը օրենքով սահմանված չափանիշներին, և այն չի կարող նույնացվել պետական գնումների գործընթացի հետ, քանի որ տվյալ կազմակերպությունները պետությանը ծառայություններ չեն մատուցում։ Միաժամանակ, կոլեկտիվ կառավարման համակարգը հիմնված է իրավատերերի կամավոր միավորման և ինքնակառավարման սկզբունքի վրա, ուստի պետության կողմից մրցութային ընտրության իրականացումը կհակասի այդ սկզբունքին և կսահմանափակի հեղինակների ու այլ իրավատերերի՝ իրենց իրավունքների կառավարման ձևն ազատ ընտրելու հնարավորությունը։ Առաջարկվող մոտեցումը նաև պարունակում է շահերի բախման ակնհայտ ռիսկ, քանի որ վճարող կողմի ներկայացուցիչների ներգրավումը որոշում կայացնելու գործընթացում կարող է հանգեցնել նրանց կողմից վճարման չափերի նվազեցման նպատակով ազդեցության գործադրմանը՝ ի վնաս իրավատերերի օրինական շահերի պաշտպանության։ 
Անդրադառնալով, այն դիտարկմանը, համաձայն Նախագծի կարգավորումների արդյունքում գործնականում կարող է ձևավորվել կոլեկտիվ կառավարման կազմակերպության գերիշխող դիրք (մենաշնորհ), այն ունի իրավաչափ և օբյեկտիվ հիմնավորում՝ բխող ինչպես իրավատերերի, այնպես էլ օգտագործողների շահերից։ Մասնավորապես՝
- կոլեկտիվ կառավարման ինստիտուտի նպատակն է հաղթահարել այն իրավիճակը, երբ գույքային իրավունքների իրականացումն անհատական կարգով գործնականում դժվար կամ անհնար է, 
- մեկ կենտրոնացված կազմակերպության միջոցով ապահովվում է իրավատերերի իրավունքների արդյունավետ և համաչափ կառավարում,
- բացառել նույն օգտագործման համար բազմակի (կրկնակի) վարձատրության հավաքագրումը տարբեր սուբյեկտների կողմից:
Ուստի, տվյալ դեպքում ձևավորվող մենաշնորհային դիրքը չի հանդիսանում ինքնանպատակ սահմանափակում, այլ պայմանավորված է հեղինակային և հարակից իրավունքների արդյունավետ կառավարման անհրաժեշտությամբ՝ միաժամանակ ծառայելով ինչպես իրավատերերի, այնպես էլ օգտագործողների շահերի հավասարակշռմանը։



	5. Պետական գնային թելադրանքը և ՓՄՁ-ների համար մինիմում ծանրաբեռնվածության ապահովումը:
• Խնդիրը. Նախագծի 144-րդ հոդվածը սահմանում է, որ ՀՀ Կառավարությունը սահմանում է սակագների նվազագույն դրույքաչափեր, որոնք կառավարությունը կհաստատի Օրենքի ընդունումից 6 ամիս հետո և որոնք պարտադիր են անկախ պայմանագրի կնքումից:
• Առաջարկ. Պետությունը նախ չպետք է սահմանի մասնավոր իրավահարաբերությունների նվազագույն գին: Եթե այդպես է, որպես այլընտրանք,  պետք է սահմանվեն նաև առավելագույն (տանիքային) դրույքաչափեր: Օրենքում պետք է հստակ ամրագրվի սկզբունք, որ սակագները և վարչարարական մեխանիզմները պետք է լինեն այնպիսին, որ մինիմում ծանրաբեռնվածություն ստեղծեն փոքր և միջին ռեստորանային բիզնեսի վրա՝ բացառելով նրանց բնականոն գործունեության խաթարումը:

	
	Չի ընդունվել
Նվազագույն սակագների սահմանումը միտված է ապահովելու հեղինակների և այլ իրավատերերի արդար վարձատրության երաշխավորված նվազագույն մակարդակ, ինչը հանդիսանում է հեղինակային իրավունքի պաշտպանության առանցքային սկզբունք և բխում է նաև միջազգային մոտեցումներից և դրանց շրջանակում ձևավորված պրակտիկայից։ Միևնույն ժամանակ, առաջարկվող առավելագույն սակագների սահմանումը կարող է անհամաչափորեն սահմանափակել իրավատերերի գույքային իրավունքները և խաթարել ազատ պայմանագրային հարաբերությունները՝ արհեստականորեն սահմանելով նրանց եկամտի վերին շեմը։ Ինչ վերաբերում է ՓՄՁ-ների համար նվազագույն ծանրաբեռնվածության ապահովմանը, ապա այդ նպատակը կարևոր է, սակայն այն չի կարող իրականացվել իրավատերերի վարձատրության նվազեցման հաշվին և պետք է լուծվի այլ գործիքներով, օրինակ՝ տարբերակված սակագնային քաղաքականությամբ, ինչը նախատեսվում է իրականացնել կառավարության համապատասխան որոշմամբ։ 


	6. Շրջանառությունից տոկոսի գանձման անտրամաբանականությունը։
• Խնդիրը. Նախագծի 143-րդ հոդվածը որպես վարձատրության հաշվարկման մեթոդ նախատեսում է նաև հասույթից տոկոսի գանձումը: Ռեստորանային բիզնեսի հասույթը գոյանում է սննդի, խմիչքի և սպասարկման որակից, այլ ոչ թե ֆոնային երաժշտությունից: Ուրիշի ստեղծած տնտեսական արժեքից տոկոս գանձելը աբսուրդ է:
• Առաջարկ. Հստակ ամրագրել, որ այն տնտեսվարողների դեպքում, որոնց հիմնական գործունեությունը երաժշտության հանրային կատարումը չէ, հասույթից տոկոսի գանձումն արգելվում է, և վարձատրությունը կարող է հաշվարկվել բացառապես խելամիտ ֆիքսված դրույքաչափերով
	
	Չի ընդունվել:
Նախագծի 143-րդ հոդվածը նախատեսում է վարձատրության հաշվարկման բազմազան մեթոդներ՝ ներառյալ ինչպես տոկոսային, այնպես էլ ֆիքսված (միանվագ) մեխանիզմներ, որոնք կիրառվում են կախված ռեպերտուարի օգտագործման բնույթից, ինտենսիվությունից և տնտեսական ազդեցությունից։ Հասույթից տոկոսի կիրառումը ինքնին չի ենթադրում, որ ողջ հասույթը վերագրվում է երաժշտությանը, այլ հանդիսանում է գործնական և միջազգային պրակտիկայում ընդունված չափման եղանակ՝ այն դեպքերում, երբ երաժշտության օգտագործումը հանդիսանում է ընդհանուր ծառայության բաղադրիչ և նպաստում է դրա տնտեսական գրավչությանը։ Միաժամանակ, նույն հոդվածի 3-րդ մասի 7-րդ կետով արդեն իսկ նախատեսված է ֆիքսված (միանվագ) վճարման մեխանիզմ այն դեպքերի համար, երբ երաժշտության օգտագործումը չի հանդիսանում օգտագործողի գործունեության պարտադիր պայման կամ երբ հասույթի ճշգրիտ հաշվարկումը հնարավոր չէ կամ պահանջում է ոչ ողջամիտ ծախսեր, ինչը հնարավորություն է տալիս հաշվի առնել, այդ թվում, հանրային սննդի օբյեկտների առանձնահատկությունները։ Հետևաբար, առաջարկվող համընդհանուր արգելքը կհանգեցնի իրավակարգավորման անհարկի կոշտացման, կսահմանափակի ճկուն սակագնային մեխանիզմների կիրառումը և կարող է հանգեցնել իրավատերերի արդար վարձատրության նվազեցման՝ չհամապատասխանելով համաչափության սկզբունքին։ Այդուհանդերձ, կարևոր է ապահովել, որ տոկոսային մեխանիզմները կիրառվեն հիմնավորված և համաչափ կերպով՝ հաշվի առնելով տվյալ գործունեության մեջ երաժշտության իրական դերը, ինչը կարող է լրացուցիչ հստակեցվել ենթաօրենսդրական կարգավորումներով կամ սակագնային քաղաքականությամբ։

	7. Կոլեկտիվ կառավարման կազմակերպությունների ուռճացված միջնորդավճարը։
• Խնդիրը. Նախագծի 136-րդ հոդվածի 4-րդ մասը թույլատրում է հավաքագրված վարձատրության գումարի մինչև 50 տոկոսը պահել կազմակերպությանը՝ որպես կառավարման վճար: Տնտեսվարողի վճարած գումարի կեսը չի հասնում արվեստագետին:
• Առաջարկ. Օրենքում կառավարման վճարների թույլատրելի առավելագույն շեմը 50%-ից նվազեցնել և սահմանել առավելագույնը 15-20%:
	
	Ընդունվել է:
  Նախագծի 136-րդ հոդվածի 4-րդ մասը խմբագրվել է՝ «Կազմակերպությունն իրավունք չունի կազմակերպության կառավարման վճարների, ծախսերի և ֆինանսական օժանդակությունների համար պահելու հավաքագրված վարձատրության գումարի 50 տոկոսից ավելին:» նախադասությունը հանվել է։ 


	8. Տուգանքների և պատժամիջոցների ծայրահեղ անհամաչափությունը։
• Խնդիրը. Հոդված 150-ը նախատեսում է խիստ պատժամիջոցներ, ընդհուպ մինչև տուգանք նվազագույն աշխատավարձի 2000-ապատիկի չափով և սարքավորումների բռնագրավում: Ֆոնային երաժշտություն հնչեցնելու համար նման մահակը կսնանկացնի ցանկացած ՓՄՁ սուբյեկտի:
• Առաջարկ. Օրենքում հստակ տարանջատել «չարամիտ ծովահենությունը» և «հանրային սննդի ոլորտում ֆոնային երաժշտության օգտագործումը»՝ սահմանելով նախազգուշական մեխանիզմներ և խիստ մեղմ դրամական տուգանքներ, իսկ սարքավորումների կալանքն ու բռնագրավումը բացառել HoReCa ոլորտի պարագայում:
	
	Չի ընդունվել:
Նախագծի 150-րդ հոդվածով սահմանվում են հեղինակային իրավունքների պաշտպանության միասնական մեխանիզմներ, որոնց կիրառումը պայմանավորված է ոչ թե տնտեսվարողի գործունեության ոլորտով, այլ՝ իրավախախտման փաստով և դրա բնույթով։ Այդ իմաստով առաջարկվող ոլորտային տարանջատումը հակասում է իրավահավասարության և համաչափ պաշտպանության սկզբունքներին, քանի որ նույն իրավախախտումը չի կարող ունենալ տարբեր իրավական հետևանքներ միայն այն հիմքով, որ այն կատարվել է տարբեր տնտեսական ոլորտներում՝ հեղինակային իրավունքի և հարակից իրավունքների պահպանության նպատակով: 
Միաժամանակ, Նախագծի 150-րդ հոդվածի 5-րդ մասի համաձայն՝ նմանակված օրինակները, դրանց պատրաստման համար օգտագործվող նյութերը ու սարքավորումները դատական կարգով կարող են բռնագրավվել կամ ոչնչացվել ։ Այս դրույթը նպատակ ունի ապահովելու ոչ միայն արդեն կատարված խախտման հետևանքների վերացումը, այլ նաև ապօրինի վերարտադրության գործիքների հետագա օգտագործման կանխումը։ Այսինքն՝ սարքավորումների նկատմամբ կիրառվող միջոցը պայմանավորված է դրանց գործառնական կապով իրավախախտման՝ մասնավորապես վերարտադրության հետ, և ոչ թե օգտագործողի տնտեսական գործունեության տեսակի հետ։ Միաժմանակ, Նախագծի 20-րդ հոդվածի 2-րդ մասով սահմանված «վերարտադրությունը»  ներառում է մասնավորապես՝ գրաֆիկական, լուսանկարչական վերարտադրությունը, տեսաձայնային ամրագրումը, կաղապարով կամ այլ ձևով եռաչափ վերարտադրությունը, նախագծի հիման վրա ճարտարապետական կառույցի իրականացումը, թվային վերարտադրությունը։ Այս իմաստով հանրային սննդի օբյեկտներում երաժշտության սովորական հնչեցումը չի համարվում վերարտադրություն, քանի որ այն չի ենթադրում ստեղծագործության օրինակների արտադրում կամ կրկնօրինակում, այլ վերաբերում է հրապարակային կատարման իրավունքի իրականացմանը։ Այդուհանդերձ, Նախագծի 150-րդ հոդվածի 5-րդ մասով նախատեսված սարքավորումների բռնագրավման կամ ոչնչացման միջոցը կիրառելի է միայն այն դեպքերում, երբ տվյալ սարքավորումները փաստացի օգտագործվել են հեղինակային իրավունքի խախտմամբ ստեղծագործությունների վերարտադրության կամ նմանակված օրինակների արտադրության համար։ Հետևաբար, այն դեպքերում, երբ ռեստորանային կամ այլ սննդի օբյեկտներում երաժշտական սարքավորումները օգտագործվում են բացառապես ֆոնային երաժշտության հնչեցման համար, առանց ստեղծագործության ապօրինի վերարտադրության կամ նմանակված օրինակների արտադրության, Նախագծի 150-րդ հոդվածի 5-րդ մասով նախատեսված բռնագրավման միջոցի կիրառման իրավական հիմք չի առաջանում։


	9. Առանց պայմանագրի վճարման պարտադրանքը։
Օրենքի հղումը. Նախագծի Հոդված 144-ի 3-րդ մաս, որը սահմանում է. «Ռեպերտուարն օգտագործողները պարտավոր են վճարել նվազագույն դրույքաչափերի չափով հավատարմագրված կոլեկտիվ կառավարող կազմակերպությանը անկախ պայմանագրի կնքումից»:
• Խնդիրը. Սա իրավական աբսուրդ է, որը ոչնչացնում է ՀՀ Քաղաքացիական օրենսգրքով ամրագրված պայմանագրային ազատության սկզբունքը: Մասնավոր ՀԿ-ն օժտվում է պետական հարկային մարմնի լիազորություններով՝ տնտեսվարողի վրա դնելով ավտոմատ պարտք և տուգանքի բեռ՝ առանց նրա համաձայնության:
• Օրինակ պրակտիկայից. Փոքր սրճարանը միացրել է ռադիո կամ ֆոնային երաժշտություն։ Կազմակերպության (ՀԿ) տեսուչը գալիս է, արձանագրում է փաստը՝ ըստ օրենքի  միանգամից կարող է դիմել  դատարան։ Քանի որ օրենքն ասում է՝ «պարտավոր էիր վճարել անկախ պայմանագրից», դատարանը սրճարանի վրա դնում է ոչ միայն չվճարված գումարի պարտքը, այլև ահռելի տուգանք (փոխհատուցում) հեղինակային իրավունքի խախտման համար։ 
• Առաջարկ. 144-րդ հոդվածից հանել «անկախ պայմանագրի կնքումից» դրույթը: Օրենքով պետք է սահմանվի պարտադիր նախազգուշացման ինստիտուտ. տնտեսվարողը կարող է դատարանով տուգանվել ՄԻԱՅՆ այն դեպքում, երբ կազմակերպության կողմից պատշաճ ծանուցվելուց և պայմանագիր կնքելու պաշտոնական առաջարկ ստանալուց հետո (օրինակ՝ 30 օրվա ընթացքում) հրաժարվում է կնքել պայմանագիրը կամ չի դադարեցնում երաժշտության հնչեցումը: Սա օրինականացված թակարդ է բիզնեսի համար։ Պարունակում է կոռուպցիոն ռիսկեր։
	
	Չի ընդունվել
ՀՀ քաղաքացիական օրենսգրքով ամրագրված պայմանագրային ազատությունը նշանակում է, որ կողմերը ազատ են կնքելու կամ չկնքելու պայմանագիր, սակայն դա չի բացառում, որ օրենքը կարող է սահմանել.
  - պարտադիր վճարային     պարտավորություններ 
-  պարտադիր լիցենզավորման/օգտագործման ռեժիմներ 
- կամ օրենքից բխող պարտավորություն՝ առանց անհատական պայմանագրի:
Հեղինակային իրավունքի ոլորտում սա դասական մոտեցում է՝ քանի որ իրավունքների կառավարումը հաճախ իրականացվում է ոչ թե անհատական պայմանագրերով, այլ կոլեկտիվ կառավարման համակարգով։
Այսինքն՝ այստեղ խոսքը ոչ թե պայմանագրի պարտադրման, այլ օրենքով սահմանված վարձատրության պարտականության մասին է։
«Ռեպերտուարն օգտագործողները պարտավոր են վճարել… անկախ պայմանագրի կնքումից» ձևակերպումը նշանակում է հետևյալը.
-  պարտավորությունը ծագում է օրենքից, ոչ թե պայմանագրից 
-  պայմանագիրը պարզապես իրավական տեխնիկական գործիք է վճարման կարգավորումը ձևակերպելու համար 
- պայմանագրի բացակայությունը չի կարող ծառայել որպես պարտավորությունից խուսափելու հիմք:
Ներկայացված օրինակն ունի մեկ հիմնարար սխալ ենթադրություն՝
«Տեսուչը արձանագրում է և անմիջապես տուգանք է սահմանվում»
Իրականում՝
· կոլեկտիվ կառավարման կազմակերպությունը ինքնուրույն չի կիրառում տուգանք 
· այն կարող է պահանջել միայն վարձատրություն
· իրավախախտման դեպքում միայն դատարանն է գնահատում՝ եղել է արդյոք խախտում, և արդյոք կիրառելի է պատասխանատվություն:
Այսինքն՝ օրենքը չի ստեղծում «ինքնաշխատ տուգանք», այլ սահմանում է օգտագործման դիմաց վճարելու պարտականություն, իսկ խախտման հետևանքները որոշվում են ընդհանուր դատավարական կարգով։
Ինչ վերաբերում է առաջարկվող փոփոխությանը (30-օրյա նախազգուշացում)՝ ապա այդ առաջարկը կարող է քննարկվել, որպես օրենսդրական տարբերակ, բայց իրավական առումով այն պարտադիր չէ, որովհետև՝ 
- հեղինակային իրավունքը չի կառուցվում «նախազգուշացում → հետո իրավունք» տրամաբանությամբ 
-  օգտագործումը ինքնին արդեն ստեղծում է վարձատրության պարտականություն 
- նախազգուշացումը կարող է կիրառվել որպես վարչական պրակտիկա, բայց ոչ որպես պարտավորության ծագման պայման:


	10. Շրջանառությունից տոկոսի գանձման անտրամաբանականությունը հանրային սննդի ոլորտում։ 
• Օրենքի հղումը. Նախագծի Հոդված 143, որը որպես վարձատրության հաշվարկման հիմնական մեթոդներից մեկը դիտարկում է օգտագործողի հասույթից տոկոսի գանձումը:
• Խնդիրը. Ռեստորանային և սպասարկման բիզնեսի հասույթը գոյանում է սննդի, խմիչքի վաճառքից և խոհարարի ու մատուցողի աշխատանքից, այլ ոչ թե ֆոնային երաժշտությունից:
• Օրինակ պրակտիկայից. Հաճախորդը ռեստորանում պատվիրում է 150,000 դրամ արժողությամբ ֆրանսիական գինի և սթեյք։ Եթե ՀԿ-ն պայմանագրով պահանջի շրջանառության 1%-ը, ստացվում է, որ ռեստորանը 1,500 դրամ պետք է վճարի երգչին՝ այն գինու և մսի վաճառքից, որի ստեղծման հետ երգիչը որևէ աղերս չունի։ Ռեստորանը համերգասրահ չէ, որտեղ տոմս են վաճառում երաժշտության համար։
• Առաջարկ. 143-րդ հոդվածում հստակ և աներկբա ամրագրել, որ այն տնտեսվարողների դեպքում, որոնց հիմնական գործունեությունը երաժշտության հանրային կատարումը չէ (HoReCa, առևտրի կենտրոններ, գեղեցկության սրահներ), հասույթից տոկոսի գանձումն արգելվում է, և վարձատրությունը կարող է հաշվարկվել բացառապես ֆիքսված դրույքաչափերով (հիմնված մակերեսի, նստատեղերի վրա կամ ժամանակային չափանիշներով, թե քանի ժամ է լինելու երաժշտություն):

	
	Չի ընդունվել:
Ներկայացված դիրքորոշումը, թե հանրային սննդի ոլորտում շրջանառությունից տոկոսի գանձումը անտրամաբանական է, չի արտացոլում Նախագծի 143-րդ հոդվածի ամբողջական և համակարգային բովանդակությունը, հատկապես դրա 7-րդ մասի համատեքստում։ Այս հոդվածը չի սահմանում միակ պարտադիր հաշվարկային մեթոդ, այլ նախատեսում է մի քանի այլընտրանքային մոտեցումներ՝ կախված օգտագործման բնույթից, տնտեսական պայմաններից և երաժշտության իրական կիրառման ձևից։ Տոկոսային հաշվարկը դիտարկվում է ոչ թե որպես կոնկրետ ապրանքի կամ ծառայության «վաճառքի դիմաց վճար», այլ որպես ընդհանուր տնտեսական գործունեության մեջ երաժշտության օգտագործման ազդեցության համաչափ գնահատման միջոց, երբ երաժշտությունը հանդիսանում է ծառայության ընդհանուր արժեքի և մթնոլորտի ձևավորման մաս։ Հանրային սննդի ոլորտում երաժշտությունը, թեև չի հանդիսանում ինքնուրույն վաճառքի օբյեկտ, սակայն օբյեկտիվորեն ազդում է ծառայության տնտեսական արդյունքի վրա՝ բարձրացնելով այցելության տևողությունը, ձևավորելով միջավայրային արժեք և անուղղակիորեն ազդելով սպառման ծավալների վրա։ Հետևաբար շրջանառությունը որպես հաշվարկային հիմք օգտագործելը իրավական տեսանկյունից պայմանավորված է ոչ թե պատճառահետևանքային ուղիղ կապով կոնկրետ ապրանքի և երաժշտության միջև, այլ ընդհանուր տնտեսական արդյունքի մեջ երաժշտության ներդրման գնահատմամբ։ Միաժամանակ վճռորոշ նշանակություն ունի հենց հոդվածի 7-րդ մասը, որը նախատեսում է, որ մի շարք դեպքերում, երբ երաժշտության օգտագործումը պարտադիր պայման չէ տնտեսվարողի հիմնական գործունեության համար, կամ երբ հասույթի կամ ծախսերի ճշգրիտ հաշվարկը անհամաչափ դժվար է կամ տնտեսապես անարդյունավետ, վարձատրությունը կարող է սահմանվել միանվագ գումարի ձևով։ Այս կարգավորումը ուղղակիորեն վերաբերում է հանրային սննդի, առևտրի և ծառայությունների ոլորտներին, որտեղ երաժշտությունը սովորաբար հանդես է գալիս որպես ֆոնային կամ միջավայրային տարր, և որտեղ տոկոսային հաշվարկը կարող է փոխարինվել ավելի պարզ և կայուն վճարային մոդելով։ Այս համադրությամբ ակնհայտ է, որ օրենքը չի պարտադրում շրջանառությունից տոկոսային վճարումը որպես միակ կամ պարտադիր մեխանիզմ, այլ ստեղծում է ճկուն համակարգ, որտեղ հնարավոր է ընտրել ինչպես տոկոսային, այնպես էլ ֆիքսված կամ միանվագ վճարային մոտեցումներ՝ կախված կոնկրետ իրավիճակից։ Հետևաբար առաջարկը՝ ամբողջությամբ բացառել տոկոսային հաշվարկը հանրային սննդի ոլորտում, իրավական անհրաժեշտություն չունի, քանի որ գործող կարգավորումն արդեն ապահովում է նույն նպատակին ծառայող այլընտրանքային լուծում՝ հատկապես 7-րդ մասի միջոցով, որը հենց նախատեսված է նման դեպքերի համար։

	11. Սահմանված չեն  օրենքի հիմնական հասկացությունները՝ օրինակ ըստ Բեռնի   կոնվենցիայի
 (1) «Գրական և գեղարվեստական ստեղծագործություններ» հասկացությունն ընդգրկում է գրականության, գիտության և արվեստի բնագավառի ցանկացած ստեղծագործություն, ինչպիսի տեսքով կամ ձևով էլ այն արտահայտված լինի, ինչպես, օրինակ, գրքերը, գրքույկները և գրավոր մյուս ստեղծագործությունները, դասախոսությունները, ուղերձները, քարոզները և նմանատիպ այլ ստեղծագործություններ, դրամատիկական կամ երաժշտադ-րամատիկական ստեղծագործությունները, պարարվեստի ստեղծագործություններն ու մնջախաղը, երաժշտական ստեղծագործությունները՝ խոսքերով կամ առանց խոսքերի, կինեմատոգրաֆիայի ստեղծագործությունները, որոնց հավասարեցվում են համանման միջոցներով արտահայտված ստեղծագործությունները, նկարները, կերպարվեստի, ճարտարապետության, քանդակագործության, գրաֆիկայի և վիմագրության ստեղծագործությունները, լուսանկարչական ստեղծագործությունները, որոնց հավասարեցվում են համանման միջոցներով արտահայտված ստեղծագործությունները, կիրառական արվեստի ստեղծագործությունները, աշխարհագրությանը, տեղագրությանը, ճարտարապետությանը կամ գիտությանը վերաբերող նկարազարդումները, քարտեզները, հատակագծերը, էսքիզները, եռաչափ աշխատանքները:
(2) «Հրատարակված ստեղծագործություններ» հասկացությունը նշանակում է հեղինակների համաձայնությամբ հրատարակված ստեղծագործություններ՝ անկախ օրինակների լույսընծայման եղանակից, պայմանով, որ, հաշվի առնելով ստեղծագործության բնույթը, այդ օրինակները շրջանառության մեջ են դրվել հասարակության ողջամիտ պահանջները բավարարող քանակով: Դրամատիկական, երաժշտադրամատիկական կամ կինեմատոգրաֆիական, կամ երաժշտական ստեղծագործության ներկայացումը, գրական ստեղծագործության հրապարակային ընթերցումը, գրական կամ գեղարվեստական ստեղծագործության հաղորդումը հաղորդագծերով կամ հեռարձակումը եթեր, արվեստի ստեղծագործության ու ճարտարապետության ստեղծագործության կառույցի ցուցադրումը հրատարակում չեն համարվում:


     
	
	Չի ընդունվել :
Առաջին հերթին պետք է ընդգծել, որ Բեռնի կոնվենցիայով սահմանվող «գրական և գեղարվեստական ստեղծագործություններ» հասկացությունը իր բնույթով ոչ թե փակ կամ սպառիչ սահմանում է, այլ ընդհանրացնող և օրինակային թվարկում։ Կոնվենցիան դիտարկում է ստեղծագործությունների լայն շրջանակ՝ ընդգրկելով գրական, գիտական, երաժշտական, կերպարվեստի, կինեմատոգրաֆիական և այլ ձևերը՝ միաժամանակ բաց թողնելով իրավական համակարգերին՝ դրանց կոնկրետ դասակարգման և տեխնիկական սահմանման հնարավորություն։ Այսինքն՝ կոնվենցիան ինքնին չի պարտադրում բառացի կրկնություն կամ ազգային օրենքում նույնական սահմանման մեխանիկական ներառումը, այլ սահմանում է պաշտպանության օբյեկտի ընդհանուր շրջանակը։ Այդ համատեքստում ազգային օրենսդրությունը սովորաբար չի կրկնում միջազգային կոնվենցիայի ամբողջ տեքստը, այլ կառուցում է իրավական համակարգ, որտեղ հասկացությունները կարող են ձևակերպվել կամ բացահայտվել այլ հոդվածներում, կամ մեկնաբանվել իրավական պրակտիկայի և ընդհանուր իրավական սկզբունքների միջոցով։ Հեղինակային իրավունքի ոլորտում «ստեղծագործություն» հասկացությունը, նույնիսկ եթե առանձին հոդվածով մանրամասն չի սահմանվում, սովորաբար ընկալվում է որպես մարդու ստեղծագործական գործունեության արդյունք, որն ունի ինքնատիպություն և արտահայտված է օբյեկտիվ ձևով։ Այս մոտեցումը համահունչ է նաև Բեռնի կոնվենցիայի տրամաբանությանը։ Ինչ վերաբերում է «հրատարակված ստեղծագործություններ» հասկացությանը, ապա այստեղ նույնպես Բեռնի կոնվենցիան տալիս է բավական հստակ ուղղորդող սահմանում՝ ընդգծելով, որ հրատարակումը նշանակում է ստեղծագործության օրինակների շրջանառության մեջ դնելը հանրության ողջամիտ պահանջները բավարարող քանակով, սակայն միաժամանակ հստակ բացառելով որոշ գործողություններ, ինչպիսիք են հրապարակային կատարումը, հեռարձակումը կամ ցուցադրումը։ Սա ցույց է տալիս, որ նույնիսկ միջազգային մակարդակում «հրատարակություն» հասկացությունը կառուցված է ոչ թե բացարձակ տեխնիկական սահմանման, այլ ֆունկցիոնալ մոտեցման վրա։ Հետևաբար այն պնդումը, թե ազգային օրենքում հասկացությունների բացակայությունը կամ ոչ ամբողջական սահմանումը հանգեցնում է իրավական անորոշության, չի հաշվի առնում այն փաստը, որ հեղինակային իրավունքի ոլորտում կիրառվում է բազմաշերտ կարգավորման համակարգ, որտեղ միջազգային կոնվենցիաները, ազգային օրենքը և իրավակիրառ պրակտիկան միասին են ձևավորում իրավական բովանդակությունը։ Բեռնի կոնվենցիան չի պահանջում բառացի վերարտադրում ազգային օրենքում, այլ պահանջում է արդյունք՝ պաշտպանության համարժեքություն և շրջանակի համապատասխանություն։

	12. Հոդված 4- 1-ին կետը խմբագրել հետևյալ բովանդակությամբ «Հեղինակային իրավունքի օբյեկտ է համարվում գրականության, գիտության և արվեստի բնագավառներում հեղինակի ստեղծագործական աշխատանքի  արդյունքը (այսուհետ՝ ստեղծագործություն), որն արտահայտված է գրավոր, բանավոր կամ այլ օբյեկտիվ ձևով` անկախ դրա ծավալից, նշանակությունից, արժանիքներից և ստեղծման նպատակից:»: 

	
	Չի ընդունվել:
Նախագծի 4-րդ հոդվածի 1-ին մասի ձևակերպման մեջ առկա «հեղինակի ստեղծագործական աշխատանքի յուրօրինակ արդյունք» արտահայտությունը ոչ թե ձևական հավելում է, այլ այն հիմնական իրավական ֆիլտրը, որով սահմանազատվում են հեղինակային իրավունքի օբյեկտները սովորական արդյունքներից կամ տեխնիկական, մեխանիկական, կրկնվող գործողություններից։ «Յուրօրինակ» եզրույթը այստեղ արտահայտում է ինքնատիպության պահանջը, որը միջազգային հեղինակային իրավունքի, այդ թվում՝ Բեռնի կոնվենցիայի և դրա կիրառական մեկնաբանությունների հիմնարար սկզբունքներից մեկն է։  Առանց այս տարրի, առաջարկվող ձևակերպումը՝ «ստեղծագործական աշխատանքի արդյունք», դառնում է չափազանց լայն և կարող է տեսականորեն ընդգրկել ցանկացած արդյունք, որը ինչ-որ ձևով կապված է մտավոր գործունեության հետ՝ նույնիսկ այն դեպքերում, երբ բացակայում է ստեղծագործական ինքնատիպությունը։ Սա կարող է հանգեցնել նրան, որ հեղինակային իրավունքի պաշտպանությունը տարածվի նաև այն օբյեկտների վրա, որոնք չեն հանդիսանում ստեղծագործություն՝ իրավական իմաստով, օրինակ՝ զուտ տեխնիկական, մեխանիկական կամ ստանդարտացված արդյունքներ։ Նշված հոդվածի ձևակերպման մեջ «յուրօրինակ» բառի առկայությունը հենց այն սահմանազատող չափանիշն է, որը թույլ է տալիս պահպանել հավասարակշռությունը՝ մի կողմից ապահովելով ստեղծագործական արդյունքների պաշտպանությունը, իսկ մյուս կողմից՝ չընդլայնելով հեղինակային իրավունքի ոլորտը դեպի ոչ ստեղծագործական կամ առօրյա արդյունքներ։ Սա հատկապես կարևոր է իրավակիրառ պրակտիկայի համար, քանի որ ինքնատիպության բացակայության դեպքում կարող է առաջանալ իրավական անորոշություն՝ արդյոք կոնկրետ արդյունքը ենթակա է հեղինակային իրավունքի պաշտպանության, թե ոչ։
 

	13. Հոդված 5. Հեղինակային իրավունքով չպահպանվող օբյեկտները
Ավելացնել նոր կետեր հետևյալ բովանդակությամբ՝
 «6) թանգարաններում պահվող  հնագիտական պեղումներից հայտաբերված մշակութային առարկանները, գտածոնները»
«7) ճարտարապետական կառույցներ, որոնք մասսայական  քաղաքաշինական կառույցներ են և ընդգրկված չեն հուշարձանների պահպանության ցուցակում: 

	
	Չի ընդունվել:
Թանգարաններում պահվող հնագիտական պեղումներից հայտաբերված մշակութային առարկանները, գտածոնները իրենց բնույթով սովորաբար հանդիսանում են պատմամշակութային կամ նյութական ժառանգության օբյեկտներ, այլ ոչ թե հեղինակային իրավունքի օբյեկտներ՝ անկախ նրանից՝ դրանք պահվում են թանգարաններում, թե այլ վայրերում։ Հեղինակային իրավունքը պաշտպանում է ստեղծագործական մտավոր գործունեության արդյունքը, մինչդեռ հնագիտական գտածոները իրենց էությամբ ստեղծագործական աշխատանքի արդյունք չեն, այլ պատմական կամ բնական ձևավորման արդյունք են։ Հետևաբար դրանց ուղղակի ներառումը բացառությունների ցանկում իրավական առումով ավելորդ է, քանի որ դրանք սկզբունքորեն արդեն դուրս են հեղինակային իրավունքի պաշտպանության շրջանակից։ 
Ինչ վերաբերում է երկրորդ առաջարկին՝ «մասսայական քաղաքաշինական ճարտարապետական կառույցների» բացառմանը, այստեղ նույնպես առկա է իրավական անորոշություն և ռիսկ։ Ճարտարապետական ստեղծագործությունները, անկախ դրանց մասսայական կամ ստանդարտացված բնույթից հանդիսանում են հեղինակային իրավունքով պահպանվող օբյեկտներ։ Ճարտարապետական ստեղծագործությունների նկատմամբ հեղինակային իրավունքը չի կարող պայմանավորված լինել դրանց զանգվածային կիրառությունից, ինչպես նաև դրա ծավալից, նշանակությունից, արժանիքներից և ստեղծման նպատակից։ 


	14. Հոդված 17   Ի՞նչ է  ծառայողական ստեղծագործություններ՝  հոդված 82 կա ձևակերպում, բայց հստակ չէ: ըստ նախագծի «Աշխատողի կողմից ծառայողական պարտականությունների կամ գործատուի ծառայողական հանձնարարությունների կատարման կարգով ստեղծված ստեղծագործության (այսուհետ` ծառայողական ստեղծագործություն) նկատմամբ անձնական ոչ գույքային իրավունքները պատկանում են տվյալ աշխատողին:» օրինակ` ճարտարապետական արվեստանոցում ճարտարապետի կողմից հանձնարարված նախագծի կատարումը պետք է համարվի ծառայողական ստեղծագործությու՞ն: 

	
	Չի ընդունվել:
Նախագծի 82-րդ հոդվածի 1-ին մասի համաձայն՝ ծառայողական ստեղծագործություն է համարվում այն ստեղծագործությունը, որը ստեղծվել է աշխատողի կողմից՝ երկու հնարավոր իրավիճակներում՝ կա՛մ նրա ծառայողական պարտականությունների շրջանակում, կա՛մ գործատուի կոնկրետ ծառայողական հանձնարարության հիման վրա։ Այսինքն՝ որոշիչ չափանիշը ոչ թե ոլորտն է (օրինակ՝ ճարտարապետություն, դիզայն, ծրագրավորում), այլ աշխատանքի և ստեղծագործության միջև գործառնական կապը՝ արդյոք ստեղծագործությունը առաջացել է աշխատանքային հարաբերության շրջանակում և գործատուի առաջադրանքով։ Ճարտարապետական արվեստանոցի օրինակում, եթե ճարտարապետը նախագծում է կատարում իր աշխատանքային պարտականությունների շրջանակում կամ ստանում է կոնկրետ նախագիծ որպես հանձնարարություն գործատուից, ապա այդ ստեղծագործությունը, ըստ նշված հոդվածի տրամաբանության, համարվում է ծառայողական ստեղծագործություն։ Սա բխում է ոչ թե ստեղծագործության բնույթից, այլ դրա ստեղծման իրավահարաբերությունից։ Այսինքն՝ նույն ճարտարապետական լուծումը, եթե ստեղծվի անկախ պատվերից կամ աշխատանքային հարաբերությունից դուրս, կարող է համարվել սովորական հեղինակային ստեղծագործություն, մինչդեռ նույնը աշխատանքային հանձնարարության շրջանակում արդեն ձեռք է բերում ծառայողական բնույթ։ Հետևաբար խնդիրը այստեղ ոչ թե սահմանման բացակայությունն է, այլ կիրառման ճիշտ մեկնաբանությունը։ Նախագծի 82-րդ հոդվածը չի կարող հանդիսանալ ոլորտային օրինակների սպառիչ ցանկի թվարկումը, այլ սահմանում է ընդհանուր իրավական չափանիշ, որը կիրառելի է բոլոր ոլորտներում, այդ թվում՝ ճարտարապետության, դիզայնի, ծրագրավորման կամ այլ ստեղծագործական աշխատանքի դեպքում։ Ավելին, «աշխատողի կողմից ծառայողական պարտականությունների կամ գործատուի ծառայողական հանձնարարությունների կատարման կարգով» ձևակերպումը հենց այն իրավական շղթան է, որը թույլ է տալիս տարբերել, օրինակ, ճարտարապետի կողմից սեփական նախաձեռնությամբ արված ստեղծագործությունը և այն նախագիծը, որը նա կատարել է որպես աշխատանքային հանձնարարություն։

	15․ Նախագծի Հոդված 20. Վերարտադրության իրավունքը  լրացնել նոր կետ։
     «3. Սույն հոդվածի 1-ին մասի դրույթը չի տարածվում  թանգարաններում և պետական պատկերասրահներում պահվող ստեղծագործությունների վրա»:
     Հոդված 22. Վարձույթով տալու իրավունքը 
     երկրորդ մասը շարադրել հետևյալ խմբագրությամբ ՝
      « 2. Սույն հոդվածի 1-ին մասի դրույթը չի տարածվում կառուցված ճարտարապետական օբյեկտների, կիրառական արվեստի և թանգարաններում և պետական պատկերասրահներում պահվող ստեղծագործությունների վրա:»
     Հոդված 23. Փոխատվության իրավունքը
     երկրորդ մասը շարադրել հետևյալ խմբագրությամբ ՝ 
      «2. Սույն հոդվածի 1-ին մասի դրույթը չի տարածվում կառուցված ճարտարապետական օբյեկտների, կիրառական արվեստի և թանգարաններում և պետական պատկերասրահներում պահվող ստեղծագործությունների վրա։»
      Հոդված 47. Արվեստի ստեղծագործությունների օգտագործումը կատալոգներում
     Ավելացնել 2-րդ կետը՝ 
     «Թանգարաներում և պատկերասրահներում արվեստի ստեղծագործությունների հրապարակային ցուցահանդեսի գովազդելու նպատակով կարող է ազատ օգտագործել այդ ստեղծագործությունները կատալոգներում  նպատակն արդարացնող ծավալով  առևտրային օգտագործման համար։»
	
	Չի ընդունվել:
Առաջին հերթին, նման կարգավորում սահմանելն, ըստ որի վերարտադրության, վարձույթի կամ փոխատվության իրավունքը չի տարածվում թանգարաններում կամ պետական պատկերասրահներում պահվող ստեղծագործությունների վրա, սխալ է հիմքում, քանի որ հեղինակային իրավունքի բովանդակությունը կապված է ոչ թե ստեղծագործության ֆիզիկական գտնվելու վայրի, այլ դրա իրավական կարգավիճակի հետ։ Ստեղծագործությունը մնում է հեղինակային իրավունքի օբյեկտ անկախ նրանից՝ այն գտնվում է մասնավոր հավաքածուում, թանգարանում, թե հանրային ցուցադրության մեջ։ Հետևաբար գտնվելու վայրը չի կարող հանդիսանալ այն իրավական չափանիշը, որը վերացնում կամ սահմանափակում է բացառիկ իրավունքների գործողությունը։ Վարձույթի և փոխատվության իրավունքի մասով առաջարկվող բացառությունները՝ հատկապես ճարտարապետական կառուցվածքների և կիրառական արվեստի օբյեկտների նկատմամբ, նույնպես հակասում են հեղինակային իրավունքի տրամաբանությանը, քանի որ այդ իրավունքները ոչ թե կախված են ստեղծագործության օգտագործման ձևից կամ դրա «ֆիզիկական կիրառելիությունից», այլ հանդիսանում են գույքային իրավունքների ամբողջական համակարգի մաս։ Ճարտարապետական օբյեկտները կամ կիրառական արվեստի ստեղծագործությունները կարող են ունենալ տարբեր օգտագործման ձևեր, և դրանց նկատմամբ գույքային իրավունքների սահմանափակումը միայն տեսակային հիմքով կարող է հանգեցնել անհամաչափ և չհիմնավորված բացառությունների ստեղծման։ Հատկապես խնդրահարույց է այն մոտեցումը, ըստ որի թանգարաններում և պատկերասրահներում պահվող ստեղծագործությունները դուրս են բերվում վարձույթի և փոխատվության ռեժիմից, քանի որ դա կարող է խաթարել իրավատերերի տնտեսական շահերի պաշտպանությունը՝ անկախ այն հանգամանքից, որ ստեղծագործությունը գտնվում է մշակութային հաստատությունում։ Միջազգային պրակտիկայում նման բացառությունները, եթե և գոյություն ունեն, սովորաբար խիստ սահմանափակ են և կապված են կոնկրետ օգտագործման ձևերի հետ, ոչ թե օբյեկտի պահման վայրի հետ։ Ինչ վերաբերում է կատալոգներում օգտագործման վերաբերյալ առաջարկվող նոր դրույթին, այն նույնպես ձևակերպված է չափազանց լայն և իրավական առումով անորոշ։ «Ազատ օգտագործել առևտրային նպատակով նպատակն արդարացնող ծավալով» ձևակերպումը չի ապահովում կանխատեսելի իրավական սահմաններ և կարող է հանգեցնել հեղինակային իրավունքի էական թուլացման՝ առանց հստակ չափանիշների, թե ինչ է համարվում «նպատակն արդարացնող ծավալ»։ Բացի այդ, կատալոգային օգտագործումը, նույնիսկ գովազդային նպատակներով, սովորաբար ենթակա է հավասարակշռման՝ հեղինակային իրավունքի և հասարակական տեղեկատվության ազատության միջև, սակայն այդ հավասարակշռումը պետք է իրականացվի հստակ սահմանված սահմանափակումների միջոցով, ոչ թե բաց և անորոշ բացառությամբ։


	16․  Հոդված 52. Ճարտարապետական կառույցի վերափոխումը
     Հոդվածի 2.-րդ կետը խմբագրել հետևյալ բովանդակությամբ՝.« Սույն հոդվածի 1-ին մասը չի տարածվում ինչպես պատմամշակութային անշարժ հուշարձան պետության կամ տեղական ինքնակառավարման մարմինների կողմից սահմանված կարգով պահպանվող համալիրների, շենքերի, շինությունների, քանդակների, զարդաքանդակների, նախշերի և որմնանկարների վրա, այնպես էլ հանրային նշանակության կամ պատմական կառույցի վրա » կամ ավելացնել 
   4. կետը՝ «Ճարտարապետական ստեղծագործություն հանդիսացող շենքի կամ շինության սեփականատերը, կարող է սույն հոդվածի 1-ին մասով նախատեսված փոփոխությունների կատարմանը, եթե  այն հանրային նշանակության կամ պատմական կառույց չէ»:
      
	
	Չի ընդունվել:
Նախագծի 52-րդ հոդվածի 2-րդ մասը արդեն իսկ նախատեսում է հստակ և օբյեկտիվ բացառություն՝ կապված պատմամշակութային անշարժ հուշարձանների հետ, որոնք ճանաչված են և պահպանվում են պետության կամ տեղական ինքնակառավարման մարմինների կողմից սահմանված կարգով։ Այս ձևակերպումը իրավական առումով հիմնված է ձևական-իրավական կարգավիճակի վրա, ինչը ապահովում է կանխատեսելիություն և միատեսակ կիրառություն։ Առաջարկվող «հանրային նշանակության կամ պատմական կառույց» հասկացությունների ներառումը, սակայն, չի պարունակում հստակ իրավական սահմանում կամ օբյեկտիվ ճանաչման չափանիշներ։ «Հանրային նշանակություն» հասկացությունը կարող է տարբեր կերպ մեկնաբանվել՝ կախված քաղաքական, վարչական կամ նույնիսկ իրավիճակային գնահատականներից, ինչը ստեղծում է իրավական անորոշության բարձր ռիսկ։ Նման անորոշ չափանիշը կարող է հանգեցնել այն իրավիճակին, երբ նույնատիպ օբյեկտները տարբեր մարմինների կողմից տարբեր կերպ կգնահատվեն, ինչը հակասում է իրավական որոշակիության սկզբունքին։ 

	[bookmark: _GoBack] 17. Հոդված 94. Ծառայողական և պատվերով ստեղծված համակարգչային ծրագրերը, անձնական ոչ գույքային իրավունքները չիրականացնելու պարտավորությունը
1. Եթե համակարգչային ծրագիրը ստեղծվում է ծառայողական պարտականությունների կամ գործատուի ծառայողական հանձնարարությունների կատարման կարգով կամ ստեղծվում է պատվերի պայմանագրով, ապա այդպիսի ծրագրի նկատմամբ գույքային իրավունքները ի սկզբանե պատկանում են գործատուին կամ նշված ծրագիրը պատվիրող անձին, եթե պայմանագրով այլ բան նախատեսված չէ:
2. Հեղինակն իրավունք ունի գրավոր պայմանագրի հիման վրա պարտավորվել չիրականացնել համակարգչային ծրագրի նկատմամբ իր անձնական ոչ գույքային իրավունքները կամ դրանցից որոշները։

	
	Չի ընդունվել:
Նախագծի 2-րդ հոդվածի համաձայն՝ հեղինակային իրավունքի և հարակից իրավունքների մասին օրենսդրությունը բաղկացած է Հայաստանի Հանրապետության Սահմանադրությունից, Հայաստանի Հանրապետության քաղաքացիական օրենսգրքից, սույն օրենքից, այլ օրենքներից և իրավական ակտերից, Հայաստանի Հանրապետության վավերացված միջազգային պայմանագրերից։ Եթե Հայաստանի Հանրապետության վավերացված միջազգային պայմանագրերով սահմանված են այլ նորմեր, քան նախատեսված են սույն օրենքով, ապա կիրառվում են միջազգային վավերացված պայմանագրերի նորմերը։ Գրական և գեղարվեստական երկերի պահպանության մասին Բեռնի կոնվենցիայի 6bis հոդվածի համաձայն՝ անկախ հեղինակի գույքային իրավունքներից, եւ նույնիսկ այդ իրավունքները զիջելուց հետո էլ, հեղինակն իրավասու է պահանջել երկի նկատմամբ իր հեղինակության ճանաչումը եւ առարկել (արգելել) իր երկի ցանկացած խեղաթյուրման, աղճատման, աղավաղման կամ փոփոխման, ինչպես նաեւ իր պատվին կամ հեղինակությանը վնասող ոտնձգությունների դեմ։ 
Մտավոր սեփականության համաշխարհային կազմակերպության հեղինակային իրավունքի Ժնևի 1996 թվականի պայմանագրի 4-րդ հոդվածի համաձայն՝  համակարգչային ծրագրերը պահպանվում են որպես գրական ստեղծագործություններ՝ Բեռնի կոնվենցիայի 2-րդ հոդվածի իմաստով։ Այդպիսի պահպանությունը կիրառվում է համակարգչային ծրագրերի նկատմամբ, անկախ դրանց արտահայտման եղանակի կամ ձևի։
ՀՀ քաղաքացիական օրենսգրքի 1121-րդ հոդվածի 3-րդ մասի համաձայն՝ անձնական ոչ գույքային իրավունքներն անօտարելի և անփոխանցելի են և պահպանվում են անժամկետ, բացառությամբ հետկանչի իրավունքի, որը գործում է միայն հեղինակի կյանքի ընթացքում։ Նախագծի 68-րդ հոդվածի 1-ին մասի համաձայն՝ հեղինակի  անձնական ոչ գույքային իրավունքներն անօտարելի և անփոխանցելի են:  
Այսպիսով, հիմք ընդունելով վերոնշյալ իրավական կարգավորումները ներկայացված առաջարկները հիմնավորված չեն և հակասում են ինչպես Հայաստանի Հանրապետության կողմից վավերացված միջազգաին իրավական ակտերին և պայմանագրերին, այնպես էլ ազգային օրեսնդրական կարգավորումներին:



